Adó- és értékbizonyítvány

Edelény Város Önkormányzatának Jegyzője önkormányzati adóhatósági jogkörében eljárva külön jogszabály rendelkezése alapján, az ügyfél kérelmére vagy hatóság megkeresésére adó- és értékbizonyítványt állít ki az illetékességi területén fekvő ingatlanokról, amely tartalmazza az ingatlan(ok) adott időpontban fennálló forgalmi értékét.
Az adó- és értékbizonyítvány kiállítására jellemzően hagyatéki eljáráshoz, bírósági végrehajtáshoz, valamint gyámhatósági eljáráshoz kerül sor, amely az illetéktörvény alapján illetékmentes.
Jogosultak köre
A kérelmet benyújtó személye az ügyfél vagy az ügyfél törvényes képviselője, meghatalmazottja, továbbá más Hatóság.
Mit kell tennie
Az elektronikus ügyintézésre kötelezett ügyfelek a kérelmet joghatás kiváltására alkalmas módon, az önkormányzati adóhatóság által rendszeresített nyomtatvány elektronikus úton történő megküldésével nyújthatják be. Az elektronikus ügyintézésre nem kötelezett ügyfelek papír alapon is benyújthatják a kérelmet. A kérelemhez egy hónapnál nem régebbi tulajdoni lapot is mellékelni kell.
Képviselet esetén – az ügyvédi meghatalmazás esetét kivéve – két tanúval ellátott meghatalmazás szükséges.
Amennyiben az adó- és értékbizonyítványt adásvétellel, ajándékozással összefüggésben kérik, az adás-vételi vagy ajándékozási szerződés hiteles példányát is mellékelni kell.
Illetékköteles eljárás esetén ingatlanonként 4000 forint illeték befizetését igazoló készpénzátutalási-megbízás feladóvevénye, vagy az átutalási megbízás teljesítéséről szóló igazolás is szükséges.
Kötelezettségmulasztás
Az adóhatóság a kötelezettségek megszegése, mulasztása miatt a kérelmet visszautasíthatja, elutasíthatja, illetve az eljárást megszüntetheti.  
Határidők
Az ügyintézési határidő 8 nap.
Az ügyintézési határidő a kérelemnek az adóhatósághoz történő megérkezését követő napon kezdődik. Az ügyintézési határidőbe nem számít be a hiánypótlásra és a tényállás tisztázásához szükséges adatok közlésére irányuló felhívástól az annak teljesítéséig terjedő idő.
Ha a határidő utolsó napja olyan nap, amelyen az adóhatóságnál a munka szünetel, a határidő a következő munkanapon jár le.
Benyújtandó dokumentumok
Az E-Önkormányzat Portál felületéről az Általános adónyomtatványok ügycsoportban az alábbi nyomtatvány érhető el az online kitöltés és beküldés lehetőségét biztosító iForm űrlap formátumban, valamint – akár ügyfélkapus bejelentkezés nélkül is, magánszemélyek részére – nyomtatható PDF formátumban.

Az E-Önkormányzat Portál innen érhető el.
A nyomtatvány PDF formátumban innen érhető el.
Fizetési kötelezettség
Amennyiben az eljárás illetékköteles, ingatlanonként 4000 forint illetéket kell fizetni.
A fizetési kötelezettséget az önkormányzat 54300053-10056772-00000000 számú eljárási illeték fizetési számlájára történő utalással, készpénz-átutalási megbízással vagy elektronikus fizetési és elszámolási rendszeren keresztül kell teljesíteni.
Az illetékkötelezettség akkor is fennáll, ha a hatóság a kérelemnek részben vagy egészben helyt ad, vagy azt elutasítja. Továbbá ha a  hatóság az eljárást megszünteti,  ide nem értve az illeték meg nem fizetése címén történő megszüntetést, valamint ha az eljárás megszüntetésének oka az, hogy a kérelem visszautasításának lett volna helye, vagy az ügy érdemi eldöntése olyan kérdés előzetes elbírálásától függ, amelyben az eljárás más szerv hatáskörébe tartozik, vagy ugyanannak a hatóságnak az adott üggyel szorosan összefüggő  más hatósági döntése nélkül megalapozottan nem dönthető el, és törvény nem biztosít lehetőséget az eljárás felfüggesztésére.
Az illetéket ismét meg kell fizetni, ha ugyanabban az ügyben kérelemre új eljárás indul.

Edelény Város Önkormányzata
3780 Edelény, István király útja 52.
Telefon: (+36) 46/524-100
Hivatalai kapu rövid neve: EDELENY
KRID azonosító: 650216114
Felettes szerv/jogorvoslat
Az adó-és értékbizonyítványban foglaltakkal szemben fellebbezésnek van helye.
 
A fellebbezést a döntés közlésétől számított tizenöt napon belül az azt kiállító jegyző illetékessége szerinti vármegyei kormányhivatalnak (Borsod-Abaúj-Zemplén Vármegyei Kormányhivatal) címezve, de Edelény Város Önkormányzata Hatósági Osztályánál lehet írásban előterjeszteni.
Az elsőfokú közigazgatási határozat elleni fellebbezés illetéke - ha a törvény másként nem rendelkezik, és a fellebbezés tárgyának értéke pénzben megállapítható - a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint. Ha a fellebbezés tárgyának értéke pénzben nem állapítható meg, a fellebbezés illetéke 5000 forint.
Az illetéket a jogorvoslati kérelmen illetékbélyeg formájában lehet leróni, vagy átutalással, az átutalás közleményrovatában az ügyfél neve, lakcíme vagy székhelye feltüntetésével Edelény Város Önkormányzata 54300053-10056772-00000000 számú eljárási illeték fizetési számla javára kell teljesíteni.
	 
	 


A fellebbezésre jogosult a fellebbezési határidőn belül a fellebbezési jogáról lemondhat. a fellebbezési jogról való lemondást tartalmazó nyilatkozat nem vonható vissza.
Az elektronikus ügyintézésre és elektronikus kapcsolattartásra kötelezett adózók (ideértve a meghatalmazott képviselőt és a jogi képviselőt is) a fellebbezést joghatás kiváltására alkalmas módon e-Papír szolgáltatáson keresztül nyújthatják be az elsőfokú adóhatósághoz. Az e-Papír-szolgáltatás a következő linken érhető el: https://epapir.gov.hu/.
Az elektronikus ügyintézésre nem kötelezett ügyfelek írásban, papír alapon is benyújthatják a fellebbezést.
Az Önkormányzati Adóhatóság felettes szerve a Borsod-Abaúj-Zemplén Vármegyei Kormányhivatal.

Egyéb információk
Az adó- és értékbizonyítvány a meghatalmazott képviselővel eljáró kérelmező esetében a képviselőnek kerül kézbesítésre hivatalos iratként vagy a digitális államról és a digitális szolgáltatások nyújtásának egyes szabályairól szóló törvényben meghatározott elektronikus úton.
Vonatkozó jogszabályok
1991. évi XX. törvény a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről
2010. évi XXXVIII. törvény a hagyatéki eljárásról
1994. évi LIII. törvény a bírósági végrehajtásról
1990. évi XCIII. törvény az illetékekről
2017. évi CLI. törvény az adóigazgatási rendtartásról
465/2017. (XII. 28.) Korm. rendelet az adóigazgatási eljárás részletszabályairól
2023. évi CIII. törvény a digitális államról és a digitális szolgáltatások nyújtásának egyes szabályairól

